b"\n_START_ARTICLE_\nAkcensai\n_START_PARAGRAPH_\nAkcensai (lot. accensus, dgs. accensi)\xc2\xa0\xe2\x80\x93 lengvieji p\xc4\x97stininkai svaidyklininkai ankstyvosios Romos respublikos kariuomen\xc4\x97je. Akcensais tapdavo neturtingiausi legiono nariai, kurie netur\xc4\x97davo u\xc5\xbe k\xc4\x85 nusipirkti ekipuot\xc4\x97s. Jie netur\xc4\x97jo \xc5\xa1arv\xc5\xb3 ir skyd\xc5\xb3, j\xc5\xb3 pozicija b\xc5\xabdavo tre\xc4\x8diojoje m\xc5\xab\xc5\xa1io linijoje. Akcensai kaudavosi netvarkingoje rikiuot\xc4\x97je, palaikomi sunkiau ginkluot\xc5\xb3 kari\xc5\xb3. Akcensai kaip kariuomen\xc4\x97s r\xc5\xab\xc5\xa1is nustoti naudoti Antrojo P\xc5\xabn\xc5\xb3 karo metu.\n_START_SECTION_\nIstorija\n_START_PARAGRAPH_\nManoma, kad akcensai atsirado Markui Furijui Kamilui (Marcus Furius Camillus) reformuojant sen\xc5\xb3j\xc5\xb3 Romos karali\xc5\xb3 kariuomen\xc4\x97s sen\xc4\x85j\xc4\x85 penkt\xc4\x85j\xc4\x85 klas\xc4\x99. Penkt\xc4\x85j\xc4\x85 klas\xc4\x99 sudarydavo skurd\xc5\xbeiausi legiono kareiviai, ginkluoti svaidykl\xc4\x97mis ir galb\xc5\xabt ma\xc5\xbeais skydais. Jie veikdavo kaip ap\xc5\xa1audytojai, saugojantys savo dalini\xc5\xb3 rikiuot\xc4\x99 ir trikdantys prie\xc5\xa1o rikiuot\xc4\x99. Sp\xc4\x97jama, kad susid\xc5\xabrimai su samnitais ir pralaim\xc4\x97jimai kautyn\xc4\x97se su galais parod\xc4\x97 rom\xc4\x97nams lankstumo svarb\xc4\x85 ir falang\xc5\xb3 netinkamum\xc4\x85 rai\xc5\xbeytose, kalvotose centrin\xc4\x97s Italijos teritorijose.\n_START_SECTION_\nKamilo sistema\n_START_PARAGRAPH_\nAnkstyvojoje Kamilo sistemoje (III\xe2\x80\x93IV a. pr. m. e.) kariai buvo skirstomi \xc4\xaf klases pagal turt\xc4\x85, o akcensai b\xc5\xabdavo patys skurd\xc5\xbeiausi. Akcensai b\xc5\xabdavo ginkluoti svaidykl\xc4\x97mis ir akmenimis ap\xc5\xa1audydavo prie\xc5\xa1o rikiuot\xc4\x99. D\xc4\x97v\xc4\x97davo tik tunikas, kartais tur\xc4\x97davo ma\xc5\xbeus skydus. J\xc5\xb3 funkcija\xc2\xa0\xe2\x80\x93 ap\xc5\xa1audytoj\xc5\xb3 funkcija._NEWLINE_Tuometiniuose legionuose 900 akcens\xc5\xb3 sudarydavo 15 manipul\xc5\xb3 (po 60 akcens\xc5\xb3). Akcens\xc5\xb3 manipulas \xc4\xafeidavo \xc4\xaf stambesn\xc4\xaf dalin\xc4\xaf ordus, kur\xc4\xaf sudarydavo trys manipulai\xc2\xa0\xe2\x80\x93 triarij\xc5\xb3, rorarij\xc5\xb3 ir akcens\xc5\xb3. Akcensai stov\xc4\x97davo paskutin\xc4\x97je legiono linijoje, u\xc5\xbe prie\xc5\xa1akin\xc4\x97s hastat\xc5\xb3, antrosios princip\xc5\xb3, tre\xc4\x8dios triarij\xc5\xb3 ir ketvirtosios rorarij\xc5\xb3 linijos._NEWLINE__NEWLINE_Sutartose tvarkingose kautyn\xc4\x97se akstimis ginkluoti ap\xc5\xa1audytojai leviai, kurie b\xc5\xabdavo hastat\xc5\xb3 manipul\xc5\xb3 dalis, i\xc5\xa1sirikiuodavo prie\xc5\xa1 legion\xc4\x85 ir apsvaidydavo prie\xc5\xa1\xc4\x85 akstimis, taip pridengdami ietimis ginkluot\xc5\xb3 p\xc4\x97stinink\xc5\xb3 hastat\xc5\xb3 jud\xc4\x97jim\xc4\x85 pirmyn. Jei hastatams nepasisekdavo pralau\xc5\xbeti prie\xc5\xa1o linijas, jie atsitraukdavo, o priekin i\xc5\xa1eidavo ir atakuodavo sunkiau ginkluoti ir labiau patyr\xc4\x99 principai. Jei principams nepasisekdavo palau\xc5\xbeti prie\xc5\xa1o, jie irgi atsitraukdavo ir atakuodavo triarijai. I\xc5\xa1 to atsirado posakis rem ad Triarios redisse 'prireik\xc4\x97 triarij\xc5\xb3', kas rei\xc5\xa1kia, kad prireik\xc4\x97 panaudoti paskutines paj\xc4\x97gas._NEWLINE__NEWLINE_Kavaleristai ekvitai buvo naudojami kaip sparn\xc5\xb3 kariuomen\xc4\x97 ir besitraukian\xc4\x8diam prie\xc5\xa1ui persekioti. Rorarijai, skurd\xc5\xabs rezervo kareiviai, ir akcensai, ma\xc5\xbeiausiai patikimi svaidyklininkai, buvo naudojami kaip palaikanti kariuomen\xc4\x97, u\xc5\xbetikrinanti masines atakas ir palaikanti susvyravusias gretas.\n_START_SECTION_\nPolibijaus sistema\n_START_PARAGRAPH_\nII a. pr. m. e., \xc4\xafvedus Polibijaus sistem\xc4\x85, akcensai buvo panaikinti. Vietoj j\xc5\xb3 \xc4\x97m\xc4\x97 naudoti lengvuosius ap\xc5\xa1audytojus velitus. \xc4\xae akcensus anks\xc4\x8diau \xc4\x97jusius vyrus \xc4\xaf kariuomen\xc4\x99 nustojo imti."